ธุรกิจติดตามหนี้เฟื่องฟูหลังน้ำท่วม
ประธานชมรมเชื่อโตทะลุ15% สินเชื่อบุคคลรูดปรื้ดซื้อของรุ่ง
3 ม.ค. 2555

ประธานชมรมเชื่อโตทะลุ15% สินเชื่อบุคคลรูดปรื้ดซื้อของรุ่ง
ธุรกิจติดตามหนี้เชื่อปีนี้พอร์ตลูกหนี้โตไม่ต่ำกว่า 15% โอดแบงก์เมินปล่อยกู้คนไทย ทำให้เสียโอกาสแข่งขันบริษัทต่างชาติ 
นายประชา ชัยสุวรรณ ประธานชมรมผู้ติดตามหนี้ที่เป็นธรรมและกรรมการผู้จัดการ บริษัท เชฎฐ์ คอลเลคชั่น แมนเนจเมนท์ กล่าวว่า แนวโน้มธุรกิจการติดตามหนี้ในปี 2555 จะมีอัตราการขยายตัวไม่ต่ำกว่า 15% เนื่องจากภาวะเศรษฐกิจในประเทศจะมีการใช้จ่ายสะพัดมากขึ้น ทั้งมาตรการของรัฐในการเร่งฟื้นฟูเศรษฐกิจหลังจากน้ำท่วม และประชาชนจับจ่ายใช้สอยผ่านบัตรเครดิตมากขึ้นเพื่อซื้อเครื่องใช้ไฟฟ้าและเฟอร์นิเจอร์ใหม่หลังจากน้ำท่วม ซึ่งจะทำให้สินเชื่อส่วนบุคคล และสินเชื่อรถยนต์ขยายตัวสูง
อย่างไรก็ตาม ปัจจุบันธนาคารพาณิชย์ส่วนใหญ่จะไม่ให้สินเชื่อหรือเงินกู้แก่บริษัทติดตามหนี้ ที่จะเป็นเงินทุนไปซื้อหนี้ด้อยคุณภาพมาบริหาร เนื่องจากธนาคารมองไม่เห็นโอกาสการทำธุรกิจนี้เหมือนกับธุรกิจเอสเอ็มอี หรือธุรกิจด้านการผลิตอื่นๆ เพราะเกรงว่ามีความเสี่ยง ทำให้ธุรกิจการติดตามหนี้ของคนไทยไม่สามารถแข่งขันกับบริษัทต่างประเทศได้ ที่มีต้นทุนการเงินที่ต่ำกว่า ทั้งๆ ที่ธุรกิจติดตามหนี้เป็นธุรกิจที่สามารถสร้างกำไร
นายประชา กล่าวว่า สำหรับบริษัท เชฎฐ์ฯ มีนโยบายการรับพนักงานการติดตามหนี้เพิ่มขึ้นอีก 10% จากปัจจุบันมีพนักงาน 500-600 คน เพื่อรองรับงานที่คาดว่าจะขยายตัวเพิ่มขึ้นอีก 20% โดยปัจจุบันพนักงาน 1 คน จะดูแลติดตามลูกหนี้ 500 ราย ทำให้งานค่อนข้างหนัก ขณะเดียวกันบริษัทมีแผนจะรับซื้อหนี้มาบริหารจากสถาบันการเงินหลายแห่งที่จะเริ่มทยอยขายออกมาเพื่อนำเงินไปปล่อยสินเชื่อใหม่
“ในช่วงเกิดวิกฤตน้ำท่วม เรายังไม่เห็นสัญญาณว่าลูกหนี้จะมีปัญหาหนี้เสีย เนื่องจากสถาบันการเงินส่วนใหญ่มีมาตรการการผ่อนการชำระหนี้ให้ลูกค้า แต่หลังจากนี้ไม่แน่” นายประชา กล่าว